Xavi Hernandez, antrenorul Barcelonei, va pleca după jocul cu Sevilla de sâmbăta viitoare, susțin principalele ziare spaniole, chiar dacă tehnicianul anunțase că s-a răzgândit și va rămâne pe banca formației blaugrana și în sezonul următor.
Ruptura dintre președintele Joan Laporta și antrenor s-a produs zilele trecute, înainte de meciul de aseară cu Almeria (2-0), după ce Xavi a spus că nu se poate lupta cu Real Madrid la titlu și nici nu poate fi competitiv în Europa, din cauza dificultăților financiare ale clubului. La conferința de presă de dinaintea jocului cu Almeria, tehnicianul anunța: „Ne aflăm într-o situație financiară foarte grea, condiții în care nu ne putem bate la titlu cu Real Madrid în sezonul viitor, nici n-avem cum să fim competitivi în Europa. Ăsta e adevărul, s-au dus vremurile de acum 25 de ani în care Barca își putea permite orice achiziție. Antrenorul trebuia să spună doar vreau jucătorul ăsta sau celălalt!”.
Ziarele iberice anunță ruptura
Decepționați de declarațiile lui Xavi, care pe 24 aprilie luase decizia de a nu mai pleca în vară, șefii clubului au ajuns la concluzia că trebuie căutat un alt antrenor. „Incendiu la Barcelona. Viitorul lui Xavi e în aer”, a titrat în această dimineață Marca. „Lumină verde pentru a găsi un nou antrenor”, a scris și AS, în timp ce ziarele catalane au anunțat: „Laporta se gândește să renunțe la Xavi” (Mundo Deportivo) și „Xavi nu mai continuă la Barca! (sport.es).
La finalul lunii trecute, antrenorul celor de la Barcelona mărturisea: „Am vorbit cu toată lumea și cred în toți. Răzgândirea mea e o decizie înțeleaptă. N-a fost niciodată o chestiune de orgoliu sau de bani. Am simțit că există un consens. Eu sunt un om al clubului și așa mă simt, în armonie cu Deco și președintele. Suntem o familie. Voi căuta mereu binele clubului pentru a ne întări cât mai mult. Nu am pus nicio condiție pentru a continua.
Pe 27 ianuarie anunța că pleacă de la Barcelona
Am crezut la momentul respectiv (n.r. - pe 27 ianuarie) că cel mai bun lucru pentru club era să renunț. Doar că circumstanțele s-au schimbat și acum cred că cel mai bun lucru pentru Barça este să continuu. Proiectul nu e terminat și cred că poate fi unul câștigător, deși așa a fost la început".
Trei antrenori sunt pe lista șefilor clubului: mexicanul Rafa Marquez, antrenorul de la echipa satelit Barca B, Hansi Flick, liber de contract după despărțirea de naționala Germaniei și Sergio Conceicao de la FC Porto sunt numele vehiculate de presa iberică.